WASE 127
Lewai ena Sanadrini Qai Kau Vei Pailato
MACIU 27:1-11 MARIKA 15:1 LUKE 22:66–23:3 JONI 18:28-35
-
LEWAI VEI IRA NA SANADRINI ENA MATAKA
-
SAGA O JUTASA ISIKARIOTI ME KUNATI KOYA
-
KAU O JISU VEI PAILATO
Sa voleka na mataka, sa cakitaki Jisu oti tale ga vakatolu o Pita. Era sa veisukayaki na lewe ni Sanadrini ni sa oti nodra veilewai veivakaisini. Ni kida na mataka ni Vakaraubuka, era soqoni vata na Sanadrini nira via vakaraitaka ni donu vakalawa na veika a yaco ena bogi. Sa qai kau yani vei ira o Jisu.
Era kaya na mataveilewai ni Sanadrini: “Ke o iko na Karisito, tukuna mai vei keimami.” E sauma o Jisu: “Keu tukuna mada ga vei kemuni, oni na sega ga ni vakabauta. Keu tarogi kemuni tale ga, oni na sega ni sauma rawa.” Ia e doudou ni vakaraitaka vei ira o Jisu na ka e parofisaitaki me baleti koya ena Taniela 7:13. E kaya: “Tekivu qo, e sa na dabe ena liga imatau kaukaua ni Kalou na Luve ni tamata.”—Luke 22:67-69; Maciu 26:63.
Era kaya: “Kena ibalebale o iko na Luve ni Kalou?” E kaya vei ira o Jisu: “Oni sa kaya tiko ga mai qori.” De dua qo sa tokona nona beitaki vakailasu o Jisu me vakamatei. Era taroga: “Na ivakadinadina cava tale eda vinakata?” (Luke 22:70, 71; Marika 14:64) Era mani vesuki Jisu ra qai kauti koya vua na Kovana ni Roma o Ponitio Pailato.
A rairai raica o Jutasa Isikarioti ni sa kau o Jisu vei Pailato. E rarawa vakalevu ni kila ni sa tau na itotogimate vei Jisu. A sega ni vakaraitaka vua na Kalou o Jutasa na veivutuni dina, e lai vakasuka ga na 30 na tikinisiliva. E kaya vei ira na iliuliu ni bete: “Au sa valavala ca niu solia yani na tamata yalododonu.” Era kaya vua: “Me icavai vei keimami? Qori nomu leqa!”—Maciu 27:4.
E kolotaka na 30 na tikinisiliva ina loma ni valenisoro o Jutasa qai via vakamatei koya. A rairai ramusu na tabanikau a vesuka kina na dali me kunati koya. E mani lutu ena veivatu qai kacabote na ketena.—Cakacaka 1:17, 18.
E kau o Jisu ena matakacaca ina itikotiko neiPonitio Pailato. Era sega ni via curu na Jiu, era vakabauta ni na vakadukadukalitaki ira nodra veimaliwai kei ira na sega ni Jiu. Era na sega kina ni vakadonui mera kania na ivakayakavi ni Lakosivia, ena ika15 ni Naisani, na imatai ni siga ni Solevu ni Madrai Sega ni Vakaleveni.
E lako mai tuba o Pailato qai tarogi ira: “Cava nona cala na tamata qo?” Era sauma vua: “Ke sega ni dua na nona cala keimami na sega ni kauti koya mai vei kemuni.” De dua e kila o Pailato nira via rawai koya, e qai kaya vei ira: “Ni kauti koya sara ni lai lewai koya ena nomuni lawa.” E kilai nodra via vakamatei Jisu na Jiu ena nodra kaya: “E sega vei keimami na kaukaua vakalawa me keimami vakamatea e dua.”—Joni 18:29-31.
Ena rawa nira ue na lewenivanua ke vakamatei o Jisu ena soqo ni Lakosivia. E tiko vei ira na kai Roma na kaukaua vakalawa mera vakamatei Jisu ke beitaki ni saqata na nodra matanitu. Ke ra rawai ira na kai Roma na Jiu mera cakava qori, era na galala mai na nodra veibeitaki na lewenivanua.
Era sega ni via tukuna na iliuliu ni lotu vei Pailato ni beitaki o Jisu ni vosavakacacataka na Kalou. Era sa qai beitaki koya vakailasu: “Keimami raica na tamata qo [1] ni vagolei ira tiko vakatani na lewenivanua, [2] e tarova na soli ivakacavacava vei Sisa, [3] e kaya tale ga ni o koya na Karisito na tui.”—Luke 23:2.
E matataki Roma o Pailato, e kauai kina ena nona beitaki o Jisu ni tui. E curu tale ina itikotiko ni kovana, e kacivi Jisu, qai taroga: “O iko na nodra Tui na Jiu?” Se, ‘O sa beca na lawa ni matanitu ena nomu tukuna ni o tui mo talaidredre kina vei Sisa?’ Ni via kila o Jisu na levu ni ka e kila o Pailato me baleti koya, e kaya sara: “Qori na ka o nanuma me baleti au, se na ka era kaya vei iko eso?”—Joni 18:33, 34.
Ni via kila o Pailato na veika me baleti Jisu, e sauma: “O yau na Jiu?” E tomana: “O ira sara ga na kainomu kei ira na iliuliu ni bete era soli iko vei au. Na cava o cakava?”—Joni 18:35.
E sega ni via vakalecalecava o Jisu na kena veiletitaki na nona tui se sega. E kurabuitaka na Kovana o Pailato na sala e sauma kina o Jisu nona vosa.
ssw_Latn fij_Latn fij_Latn unk fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn